
СИИМ «ЛЕОНАРДО ДА ВИНЧИ»


[bookmark: _GoBack]Ръководството на Сдружение с нестопанска цел „Сдружение за изследвания и иновации в медицината - Леонардо да Винчи“ (СИИМ) – партньор по проект BG16RFPR002-1.014-0002  „Център за компетентност по персонализирана медицина, 3Д и  телемедицина, роботизирана и минимално инвазивна хирургия“, финансиран от Програма „Научни изследвания, иновации и дигитализация за интелигентна трансформация“, съфинансирана от Европейския съюз, и Ръководството на проекта, в изпълнение на нормативно изискване от административен договор по проекта, относно необходимостта да се извърши подбор чрез провеждане на открити конкурси и сключване на трудови договори за определени длъжности в СИИМ на проекта с лица, които не са били предмет на извършени предварителни оценки в проектното предложение,  


ОБЯВЯВА КОНКУРС

за назначаване в екип за управление в основен партньор по проекта „Сдружение за изследвания и иновации в медицината - Леонардо да Винчи“ 
на длъжността 
„Експерт „Държавни помощи”

1. Кратко описание на длъжността:
1.1. Отговаря за проследяването, документирането и отчитането на стопанската дейност на Центъра и подпомага правилното ѝ разграничаване от нестопанската дейност.
1.2. Следи за прилагането на относимите правила за държавните помощи при осъществяване на дейностите на Центъра, включително при предоставяне на услуги, извършване на изследователска и развойна дейност, използване на инфраструктура и други дейности с икономически характер.
1.3. Анализира характера на планирани и извършени дейности с оглед определяне дали същите представляват стопанска или нестопанска дейност и предоставя становища и препоръки на ръководството и на ръководителите на департаментите.
1.4. Следи за изготвянето, поддържането и актуализирането на дневници, регистри, справки и други отчетни документи, свързани с отчитането на стопанската и нестопанската дейност на Центъра.
1.5. Разработва, актуализира и поддържа образци, бланки, декларации, регистри, вътрешни правила и други документи, необходими за проследяване и отчитане на стопанската и нестопанската дейност.
1.6. Дава методически указания и консултира ръководителите на работните пакети и техните екипи относно:
- правилното документиране на извършваните дейности;
- разграничаването на стопанска и нестопанска дейност;
- попълването и поддържането на отчетните документи;
- прилагането на правилата за държавните помощи;
- събирането и съхраняването на необходимите доказателства и първични документи.
1.7. Изготвя доклади, справки и анализи за държавните помощи във връзка с изпълнението на Проект № BG16RFPR002-1.014-0002, съобразно приложимата нормативна уредба, условията за изпълнение на проекта и указанията на Изпълнителна агенция „Програма за образование“ и/или друг компетентен орган.
1.8. Подпомага подготовката на информация и документи при проверки, верификации, одити и други контролни процедури, свързани с прилагането на правилата за държавните помощи и отчитането на стопанската дейност.
1.9. Подпомага процесите по определяне и актуализиране на цените на услугите и дейностите, предоставяни от Центъра, когато същите имат стопански характер.
1.10. Участва в разработването и актуализирането на методики, правила, калкулации и други документи, свързани с ценообразуването, като следи за съответствието им с приложимите правила за държавните помощи и с вътрешните правила на Центъра.
1.11. Актуализира бланковите документи, свързани с ценообразуването, предоставянето на услуги и отчитането на стопанската дейност, и предоставя указания за правилното им прилагане.
1.12. Анализира информацията за извършените дейности и предоставените услуги с оглед проследяване на приходите, разходите и други относими показатели за стопанската дейност на Центъра.
1.13. Изготвя периодични и текущи анализи, справки, отчети и доклади относно стопанската и нестопанската дейност, предоставяните услуги, приходите от стопанска дейност, прилагането на правилата за държавните помощи, ценообразуването и необходимостта от актуализиране на вътрешни процедури и документи.
1.14. Участва в разработването и актуализирането на вътрешни правила и процедури за идентифициране и отчитане на стопанската и нестопанската дейност, ценообразуване, предоставяне на услуги и документиране на съответствието с правилата за държавните помощи.
1.15. Изпълнява и други задачи, възложени от ръководителя на Центъра, свързани с компетентността на длъжността.

2. [bookmark: _heading=h.2b2j513nsg1i]Заетост: непълен работен ден - 4 часа на ден

3. Минимални изисквания за заемане на длъжността:
3.1. Образование – Висше;
3.2. Образователно-квалификационна степен – „Магистър”;
3.3. Област на висше образование - икономика, финанси, право, публична администрация, управление, счетоводство или друга релевантна област.
3.4. Професионален опит - минимум 5 години стаж; управленски опит ще се счита за предимство.

4. Конкурсът с допуснатите кандидати ще се проведе на два етапа:
4.1.  Проверка на подадените от кандидатите документи;
4.2.  Интервю с кандидатите, допуснати за участие в конкурса.

5. Необходими документи за участие в конкурсната процедура:
5.1.  Заявление по образец;
5.2.  Автобиография (CV);
5.3. Копие от документи за придобити образователни степени и допълнителна професионална квалификация и/или специализации (ако има такива);
5.4. Документ за самоличност – необходим само за идентификация и справка.

6. Място и срок за подаване на документите за участие в конкурса:
6.1. Документите за участие в конкурса се представят в: пет работни дни, считани от публикуване на обявлението в сайта на ЦК, във времето от 8:00 часа до 12:30 ч. и от 13:00 ч. до 16:30 ч., на адрес: гр. Плевен, Офис на проекта, ул. “Климент Охридски“ №1, Ректорат, етаж 2, стая № 208, лично от кандидатите или техни упълномощени представители. 
6.2. Краен срок за подаване на документите: 07.08.2026 г. включително.
6.3. Допълнителна информация и уточнения във връзка с изискванията за провеждането на конкурсната процедура може да се получат на телефон 0877 726494. 

